text: LECTURES DE LA MISSA: DISSABTE DE LA SETMANA XXIX DURANT L'ANY / I
  Germans, ara ja no pesa cap mena de condemna sobre els qui viuen incorporats a Jesucrist, perquè la llei de l'Esperit, que dona la vida en Jesucrist, m'ha alliberat de la llei del pecat i de la mort. La Llei era impotent, a causa de la feblesa de l'home, però Déu envià el seu Fill en una carn com la dels homes pecadors i, oferint-lo en sacrifici pel pecat, condemnà el pecat de l'home perquè la justícia que la Llei exigia es compleixi en nosaltres, que ja no vivim d'acord amb mires terrenes sinó d'acord amb les de l'Esperit.